Формацията няма да е лява или дясна – ще прави фронт срещу корупцията

"Моят призив тази вечер е: Политизирайте се!" С тези думи бившият правосъден министър Христо Иванов се обърна в петък към присъстващите на първата от поредицата срещи "Има ли българска мечта? Говорим за България."

Точно година след като подаде оставка заради провала на конституционната реформа, която не получи подкрепата на ГЕРБ, ДПС и БСП, Иванов обяви началото на нов политически проект.

По думите му той няма да влиза в клишетата на ляво и дясно, които са останали за група радикализирани агитки, а ще се стреми да образува фронт срещу корупцията.

Иванов не даде детайли около проекта, но заяви, че всички граждански способи, протести и движения, са изчерпани. Затова той посочи, че единственият начин е влизане в политиката.

"Без политическо действие проблемите на страната с корупцията и липсата на върховенство на правото няма да се случат. Това, което трябва да се случи, е да има една широка общност от граждански структури, политици и политически партии и като част от тази общност ние ще стартираме политическа партия", каза Иванов след като той, Кристиан Таков и Мануела Малеева говориха в залата на "Независим театър" в София.

Според него "има много хора, които са готови да загубят политическата си невинност, но искат да направят това от свое име и лице, а не да влизат в къща, построена от някой друг".

Пред публиката бившият правосъден министър призова и за край на разделението, като изрази мнение, че "трябва да се възстанови многообразието от протеста срещу назначаването на Делян Пеевски от му първите дни – когато той бе многолик". Това според Иванов изисква и признаването на някои грешки.

Идеята на върховенство на правото е водеща за Иванов и на тази основа може да се сътрудничи и с други партии. "Целта ни е да явим на следващите избори", заяви той и добави, че се надява на помощ от чистия бизнес. "ГЕРБ имаше десет години да докаже, че може да се справи с корупцията, но тази партия има да преживее катарзис", каза Иванов на въпрос дали може да си сътрудничи с партията на Борисов.

В изказването си Христо Иванов разказа една история, която му се е случила в град в България. В ресторант, в който вечерял, получил бутилка шампанско. Човекът, който е изпратил бутилката, се представил като Митьо Моторчето, собственик на кариера за чакъл и станал привърженик на съдебната реформа. "При мене дойдоха от ГЕРБ и ми казаха, че кариерата вече не е моя. Адвокатът каза, че ако не съм от ГЕРБ, не мога да си платя на съдията", разказал Моторчето.

По думите на Иванов темата корупция не съществува в дневния ред на системните политически партии у нас. Тя обаче се разраства и уедрява, което разяжда институциите. "Тази тема трябва да я наложим по някакъв начин“, каза Иванов. И даде редица примери, като завърши с актуалния протест на съдиите: "Съдиите днес отново са на улицата, за да протестират срещу главния прокурор, а той е в телевизионно шоу“.

"Нямаме политически машини извън София, но имаме проблем, голям проблем, който може да бъде наш двигател“, заяви още той. И допълни, че проблемите пред страната трябва да накарат гражданското общество да се осъзнае като общност и да мисли за себе си като нова политическа генерация.

Бившият правосъден министър уточни, че не става дума за възрастова граница, а за политическо поколение, което да е носител на нова политическа култура. Иванов изтъкна, че настоящата управленска класа плаща чудовищно висока цена, за да “държат хора като Пеевски и Цацаров“.

Затова, според него, новата генерация в политиката трябва да търси решения по същество. "Дребният и едър бизнес трябва да бъдат гръбнакът на нашите усилия“, каза Иванов, според когото трябва да се работи за силни национални институции. Той засегна и темата с бедността като посочи, че едва ли би могло да се говори за големи мечти след като има хора у нас, чиято мечта е да си оправят зъбите.

“Ние трябва да изоставим брюкселския мит: времето, в което очаквахме спасението да дойде от Европа с някакви доклади, началници, европейски чичковци, трябва да приключи. Ние трябва да разберем, че воюваме за страната си и само тук и само ние“, допълни бившият правосъден министър.

На събитието присъстваха представители на различни неправителствени организации, граждански активисти и депутати. В публиката бяха лидерът на ДСБ Радан Кънев и кандидатът за президент на Реформаторския блок – Трайчо Трайков, депутати от гражданската квота на Реформаторския блок, представители на партиите ДЕОС и “Зелените“.

Преди Иванов кратки речи за българската мечта изнесоха тенесистката Мануела Малеева и юристът Кристиан Таков.

“Ако нещо ще се ражда, не трябва да е традиционна партия, а електорална партия“, каза Таков. "Ние не можем да обещаем постец в общинската администрация. Нашата таргет група е друга и не би трябвало да се опитваме да постигаме 60-70%.", каза Таков. "С компромиси и неясноти няма да привлечем никого. С този отдавна чакан политически субект можем да разчитаме на мрежови структури. На силни и безкомпромисни личности", допълни той. "Не трябва да имаме коалиция по принцип, а принципна коалиция. Сигурен стълб в бурно море не е голямата маса, която се носи по вълните, а малката скала, само на която може да свети фар", добави Таков. Според него трите основни цели на новата формация трябва да са правосъдната реформа, борбата с корупцията и реформа на образованието.

"Ще бъдем непрекъснат трън в петата. Ще изобличаваме. Ще опитваме през всички възможни органи да сезираме Конституционния съд, защото властимащите трябва да бъдат в перманентен дискомфорт", очерта как вижда работата на бъдещата партия Таков.